paragraph_text: Glasovit je po pokusu s magdeburškim polukuglama, izvedenim 1654. pred carem Ferdinandom III., kojima je pokazao učinak vakuuma, odnosno tlaka zraka (tekućine općenito). Radi se o spektakularnome pokusu s bakrenim polukuglama (promjera oko 42 centimetra) i 4 para konja sa svake strane, koji su polukugle, kada je između njih bio isisan (evakuiran) zrak Guerickeovom sisaljkom, jedva uspjeli razdvojiti. Između prirubnica polukugli Guericke je upotrijebio namaštenu kožu, kao tehnološki tada najbolju brtvu.